ประกาศกรมสรรพสามิต เรื่อง หลักเกณฑ์และวิธีการขออนุญาต การออกใบอนุญาตและเงื่อนไขว่าด้วยการสร้างสถานีบ่มใบยาหรือโรงบ่มใบยาเพิ่มจำนวนขึ้น ฉบับที่ 2 (พ.ศ. 2519)
ประกาศกรมสรรพสามิต
เรื่อง
หลักเกณฑ์และวิธีการขออนุญาต การออกใบอนุญาต
และเงื่อนไขว่าด้วยการสร้างสถานีบ่มใบยา
หรือโรงบ่มใบยาเพิ่มจำนวนขึ้น
ฉบับที่ ๒
(พ.ศ. ๒๕๑๙)[๑]
 

อาศัยอำนาจตามความในมาตรา ๙ แห่งพระราชบัญญัติยาสูบ พ.ศ.
๒๕๐๙ อธิบดีกรมสรรพสามิต กำหนดหลักเกณฑ์และวิธีการไว้ ดังต่อไปนี้

ให้ยกเลิกความในข้อ ๖ และข้อ ๗ แห่งประกาศกรมสรรพสามิต
เรื่อง หลักเกณฑ์และวิธีการขออนุญาต
การออกใบอนุญาตและเงื่อนไขว่าด้วยการสร้างสถานีบ่มใบยา หรือโรงบ่มใบยาเพิ่มจำนวนขึ้น
ฉบับลงวันที่ ๓๑ มกราคม ๒๕๑๒ และให้ใช้ความต่อไปนี้แทน
ข้อ ๖ ให้จังหวัดส่งคำขอและแผนผังโรงบ่มใบยาที่ขอสร้างเพิ่มและโรงบ่มใบยาเดิม
พร้อมทั้งเสนอความเห็นไปกรมสรรพสามิตว่าควรอนุญาตหรือไม่ ถ้าควร ควรกำหนดให้สร้างให้เสร็จภายในกำหนดเวลาเท่าใด

ข้อ ๗ เมื่อกรมสรรพสามิตเห็นสมควรให้สร้างโรงบ่มยาเพิ่มจำนวนขึ้นได้แล้วจึงให้ผู้ขออนุญาตลงมือสร้างได้ภายในระยะเวลาที่กำหนดให้

ข้อ ๘ เมื่อผู้อนุญาตได้สร้างโรงบ่มใบยาเสร็จเรียบร้อยแล้ว
ให้แจ้งให้สรรพสามิตจังหวัดทราบ
เพื่อตรวจสอบโรงบ่มใบยาเสียก่อนและเมื่อสรรพสามิตเห็นว่าการสร้างโรงบ่มใบยาถูกต้องตามที่ได้อนุญาตไว้ก็จะออกใบอนุญาตให้ตามแบบ
ย.ส. ๒๐๓ ต่อไป


ประกาศ ณ วันที่ ๓ พฤษภาคม ๒๕๑๙
พิพัฒน์
โปษยานนท์
อธิบดีกรมสรรพสามิต


จารุวรรณ/แก้ไข
๒๔ ตุลาคม
๒๕๔๕

ศิรวัชร์/ปรับปรุง
๒๕ มกราคม
๒๕๖๒

[๑] ราชกิจจานุเบกษา
เล่ม ๙๓/ตอนที่ ๗๙/หน้า ๑๒๓๑/๒๕ พฤษภาคม ๒๕๑๙